Fyns Politi måtte ty til anholdelser, da en patruljebil blev angrebet i Vollsmose.

Fyns Politi måtte sent mandag aften rykke talstærkt ud til Vollsmose. Det skete efter, at en patruljebil var blevet angrebet med sten.

Det fortæller vagtchef ved Fyns Politi Kim Munksgaard til TV 2.

Stenkastene mod patruljebilen fandt sted mandag aften mellem klokken 22 og 23, men siden klokken 15 har Fyns Politi af flere omgange været kaldt ud til Odense-bydelen.

Fem personer blev mandag aften anholdt i Vollsmose. Foto: Local Eyes / Local Eyes

Op mod 40 maskerede personer samlet

Ved midnatstid var der ifølge vagtchef Kim Munksgaard mellem 30 og 40 personer samlet, hvoraf flere var maskerede. Fyns Politi satte talstærkt ind, og fem personer blev anholdt.

- Vi har ikke kunnet lokalisere, hvem der kastede med sten, men de fem anholdte anstiftede uroen, siger Kim Munksgaard.

Ifølge Kim Munksgaard sker det jævnligt, at Fyns Politi må rykke ud til uro i Vollsmose.

- Nogle gange er det en gang om ugen, andre gange to, men nogle gange kan der også gå uger imellem, siger vagtchefen.

De fem anholdte urostiftere kan hver se frem til en bøde på omkring 1000 kroner.